হান কাং

**হান কাং** (জন্ম: ২৭ নভেম্বর ১৯৭০) একজন দক্ষিণ কোরীয় লেখিকা। তিনি *দ্য ভেজিটেরিয়ান* উপন্যাস দিয়ে আন্তর্জাতিক অঙ্গনে খ্যাতি অর্জন করেন। এটি প্রথম কোরীয় ভাষার উপন্যাস হিসেবে ২০১৬ সালে কথাসাহিত্যে আন্তর্জাতিক বুকার পুরস্কার অর্জন করে। এছাড়া এটি ইংরেজি ভাষায় অনূদিত তার প্রথম বইগুলোর একটি। 

"ইতিহাসের যন্ত্রণাবিদ্ধ বিষয়ের সঙ্গে মুখোমুখি হয়ে বোঝাপড়ার প্রচেষ্টা ও মানবজীবনের ভঙ্গুরতাকে উন্মোচনকারী প্রগাঢ় কাব্যিক গদ্যের জন্য" তিনি ২০২৪ সালে সাহিত্যে নোবেল পুরস্কার অর্জন করেন, যার ফলে তিনি সাহিত্যে প্রথম এশীয় নারী নোবেল পুরস্কার বিজয়ী এবং কিং দে-জুংয়ের পর দ্বিতীয় দক্ষিণ কোরীয় নোবেল পুরস্কার বিজয়ী।

## প্রারম্ভিক ও কর্মজীবন
হান কাং ১৯৭০ সালের ২৭শে নভেম্বর মাসে দক্ষিণ কোরিয়ার গোয়াংজু শহরে জন্মগ্রহণ করেন। হানের পরিবারের তীব্র সাহিত্যিক ব্যাকগ্রাউন্ড রয়েছে।তার পিতা ঔপন্যাসিক হান সেউং-ওন এবং তার ভাইয়েরাও লেখক ছিলেন। শৈশবে যখন তার বয়স মাত্র নয় ছিল,তখন তার পরিবার  সিউলের সুয়ুরিতে চলে যান। ঠিক ১৯৮০ সালের গোয়াংজু গণঅভ্যুত্থানেন ঠিক ১ বছর পূর্বেই কাংয়ের পরিবার সিউলে গমন করেন।তবে হান কাং উক্ত গণঅভ্যুত্থানের সম্পর্কে গোপন ছবির মাধ্যমে ১২ বছর বছর বয়সে জানতে পারেন,যা তার চিন্তাভাবনা ও পরবর্তীতে তার সাহিত্যকর্মে ব্যাপক প্রভাব ফেলেছিল।তার শৈববকাল আর্থিকভাবে সমস্যাপূর্ণ হলেও তিনি বই-কিতাব পড়ার মাঝেই স্বস্তি খুঁজে পেতেন।তিনি পুংমুন বালিকা উচ্চ বিদ্যালয় থেকে উচ্চ মাধ্যমিক এবং পরবর্তীতে ইয়োনসে বিশ্ববিদ্যালয় থেকে কোরীয় ভাষা ও সাহিত্যে নিয়ে অধ্যয়ন করেন।

*দ্য [[ভেজিটারিয়ান]]* ইংরেজি ভাষায় অনূদিত হওয়া কাংয়ের প্রথম উপন্যাস, ডেবোরা স্মিথ উপন্যাসটিকে ইংরেজি ভাষায় অনুবাদ করেন। উপন্যাসে দেখা যায় একজন নারী মানুষের নিষ্ঠুরতা বর্জন করতে মাংস খাওয়া বন্ধ করে দেন। অনূদিত বইটির জন্য কাং ও স্মিথ ২০১৬ সালে আন্তর্জাতিক বুকার পুরস্কার অর্জন করেন। বিচারক দলের সভাপতি সাহিত্য সমালোচক বয়েড টনকিন বলেন, "হানের 'নিবিড়, সূক্ষ্ম ও গোলমেলে' উপন্যাসটি 'সৌন্দর্য ও ভয়ের অদ্ভূত সংমিশ্রণ' প্রদর্শন করেছে।" কাং এই পুরস্কারের জন্য মনোনীত প্রথম কোরীয় ব্যক্তি। *দ্য ভেজিটেরিয়ান* দ্য নিউ ইয়র্ক টাইমস বুক রিভিউ-এর "২০১৬ সালের সেরা ১০ বই" তালিকায় নির্বাচিত হয়।

২০১৬ সালের জানুয়ারি মাসে পোর্টোবেলো বুকস থেকে তার উপন্যাস *হিউম্যান অ্যাক্টস* প্রকাশিত হয়। বইটি ২০১৭ সালে ১লা অক্টোবর ইতালির আদেলফি এদিজোনি থেকে ইতালীয় ভাষায় *আত্তি উমানি* শিরোনামে অনূদিত হয়, যার জন্য কাং ২০১৭ সালে মালাপার্তে পুরস্কার অর্জন করেন।

তার আত্মজীবনীমূলক উপন্যাস *দ্য হোয়াইট বুক* তার বড় বোনকে কেন্দ্র করে লেখা, যে জন্মের দুই ঘন্টা পর মারা গিয়েছিল। উপন্যাসটি ২০১৮ সালের আন্তর্জাতিক বুকার পুরস্কারের ক্ষুদ্রতালিকায় অন্তর্ভুক্ত ছিল।

২০২৩ সালে তার উপন্যাস *গ্রিক লেসনস* ইংরেজি ভাষায় অনূদিত হয়। মার্কিন পত্রিকা *দি আটলান্টিক* বলেন বইটিতে "শব্দগুলো বশে আনার জন্য অপ্রতুল ও খুবই শক্তিধর"।

হানের *উই ডো নট পার্ট* উপন্যাসটি ২০২১ সালে প্রকাশিত হয়। বইটিতে একজন লেখকের গল্প বর্ণিত হয়েছে, যিনি ১৯৪৮-৪৯ সালের জেজু বিদ্রোহ ও তার বন্ধুর পরিবারে এর প্রভাব নিয়ে গবেষণা করছেন। বইটির ফরাসি অনুবাদ ২০২৩ সালে প্রি মেদিসি এত্রঁজে অর্জন করে।

## পুরস্কার
* ২০০৫ – *দ্য ভেজিটেরিয়ান*-এর জন্য ই সাং সাহিত্য পুরস্কার
* ২০১৬ – *দ্য ভেজিটেরিয়ান*-এর জন্য আন্তর্জাতিক বুকার পুরস্কার
* ২০১৭ – *হিউম্যান অ্যাক্টস*-এর জন্য মালাপার্তে পুরস্কার
* ২০২৩ – *উই ডো নট পার্ট*-এর জন্য প্রি মেদিসি
* ২০২৪ – শিল্পকলায় হো-আম পুরস্কার
* ২০২৪ – সাহিত্যে নোবেল পুরস্কার

## তথ্যসূত্র

## বহিঃসংযোগ

* 
* 
* 

বিষয়শ্রেণী:১৯৭০-এ জন্ম
বিষয়শ্রেণী:জীবিত ব্যক্তি
বিষয়শ্রেণী:২০শ শতাব্দীর দক্ষিণ কোরীয় লেখিকা
বিষয়শ্রেণী:২১শ শতাব্দীর দক্ষিণ কোরীয় লেখিকা
বিষয়শ্রেণী:গোয়াংজুর ব্যক্তি
বিষয়শ্রেণী:দক্ষিণ কোরীয় নারী ঔপন্যাসিক
বিষয়শ্রেণী:দক্ষিণ কোরীয় নোবেল বিজয়ী
বিষয়শ্রেণী:নোবেল বিজয়ী সাহিত্যিক
বিষয়শ্রেণী:২০শ শতাব্দীর ঔপন্যাসিক
বিষয়শ্রেণী:২১শ শতাব্দীর ঔপন্যাসিক
বিষয়শ্রেণী:দক্ষিণ কোরীয় ঔপন্যাসিক
বিষয়শ্রেণী:ইয়নসেই বিশ্ববিদ্যালয়ের প্রাক্তন শিক্ষার্থী
বিষয়শ্রেণী:নোবেল বিজয়ী নারী
বিষয়শ্রেণী:২১শ শতাব্দীর দক্ষিণ কোরীয় লেখক